KSA is nou soos Tsjernobil, sê Lorgat | Netwerk24
Deur Christo Buchner 05 Desember 2019 16:17
So sê Haroon Lorgat, Thabang Moroe se voorganger as uitvoerende hoof van Krieket Suid-Afrika (KSA).
Haroon Lorgat (links) saam met die SA kaptein, Faf du Plessis. Foto: Gallo Images
Lorgat, wie se tydperk aan die stuur self nie altyd maanskyn en rosegeur was nie, het aan Sport24 gesê dit is pynlik om dop te hou wat by KSA gebeur.
“Ons het dié liggaam in ’n gesonde en baie goeie finansiële posisie gelaat en ons is gesien as van wêreldgehalte.
“Wat oor die laaste 18 maande gebeur het, maak nou baie seer. Die spel waarvoor ons almal só lief is, het baie seergekry en dit is hartseer,” sê hy.
“Dit is soos wat by Tsjernobil gebeur het. Die raad kon sien wat is besig om te kom, maar het niks daaraan gedoen nie.
Lorgat meen Moroe kan Saterdag op ’n spesiale raadsvergadering uitgeskop word as die meerderheid lede van die uitvoerende raad wantroue uitspreek in sy vermoë om KSA te lei.
Al hoe meer stemme het die afgelope paar dae opgegaan dat hy onbevoeg is om die uitvoerende hoof van KSA te wees.
Lorgat glo egter die raad dra baie skuld vir die situasie waarin die spel hom nou bevind.
’n Besluit is in September geneem om KSA se grondwet te wysig sodat die voorsitter, Chris Nenzani, nog ’n jaar kan aanbly in daardie pos.
“Dit was die eerste teken dat alles nie reg is in KSA nie,” sê Lorgat.
“Dit is soos wat by Tsjernobil gebeur het. Die raad kon sien wat is besig om te kom, maar het niks daaraan gedoen nie. Ek het egter nooit gedink dinge sou só sleg raak nie,” sê hy.
Toe ek daar weg is, is Thabang in ’n waarnemende rol aangestel. Hy is net 36 jaar oud en het nie die nodige ervaring om in só ’n belangrike rol te wees nie,
Volgens hom moet die regering betrokke raak, die hele KSA-raad skors en ’n onafhanklike liggaam daarstel om krieket in Suid-Afrika weer op die regte pad te kry.
“Toe ek daar weg is, is Thabang in ’n waarnemende rol aangestel. Hy is net 36 jaar oud en het nie die nodige ervaring om in só ’n belangrike rol te wees nie,” sê Lorgat.
“In die ses maande dat hy waargeneem het, moes die raad tog waarskuwingstekens gesien het. Hulle het nie en nou sit ons in ’n gemors,” sê hy.
Lorgat meen onder leiding van Moroe het het KSA agteruit beweeg wat transformasie en die ontwikkeling van krieket op voetsoolvlak betref.
“Ons verloor ’n generasie van goeie spelers. Hoekom sal ’n talentvolle sportman ’n loopbaan in krieket wil volg met hoe dinge nou verloop? Hoekom sal sy ouers hom enigsins aanmoedig om dit te doen?”
Hy reken om Moroe en die nuwe afrigter (Enoch Nkwe) in sulke top-poste aan te stel, is teen-produktief vir die doelwit van transformasie.
Lorgat se tydperk as uitvoerende hoof het in September 2017 ook op ’n baie omstrede wyse geëindig toe hy ná ’n onderonsie met die raad waar die T20 Global League geskrap is, van die toneel verdwyn het.
Meer oor: Krieketskrywers | Haroon Lorgat | Ksa | Krieket Suid-Afrika | Akkreditasie
Gauteng-krieketbaas skerm vir ‘arme’ Moroe